TISCO ลุ้น Q4 ฟื้นตัวด้วยสินเชื่อเช่าซื้อ
มีการวิเคราะห์ว่า Q4/64 ของทาง TISCO โดยจะมีการฟื้นตัวขึ้น ด้วยมีประเด็นสำคัญเข้ามาสนับสนุน อย่างผู้บริหารคาดว่าสินเชื่อจะเริ่มกลับมาฟื้นตัว
มีการวิเคราะห์ว่า Q4/64 ของทาง TISCO โดยจะมีการฟื้นตัวขึ้น ด้วยมีประเด็นสำคัญเข้ามาสนับสนุน อย่างผู้บริหารคาดว่าสินเชื่อจะเริ่มกลับมาฟื้นตัว
22 ต.ค. 2564

คุณค่าบริษัท
มีการวิเคราะห์ว่าผลประกอบการในช่วงไตรมาส 4 ปี 2564 ของทางบริษัท ทิสโก้ไฟแนนเชียลกรุ๊ป จำกัด (มหาชน) หรือ TISCO โดยจะมีการฟื้นตัวขึ้น ด้วยมีประเด็นสำคัญเข้ามาสนับสนุน อย่างผู้บริหารคาดว่าสินเชื่อจะเริ่มกลับมาฟื้นตัวได้บ้างในไตรมาส 4 ปี 2564 จากจำนวนทะเบียนรถเป็นหลัก หลังจากสถานการณ์ล็อกดาวน์ที่คลี่คลายลง
ต่อเนื่องด้วยประเด็น NPL เพิ่มขึ้นน้อยกว่าที่ธนาคารคาดไว้ที่ไตรมาส 3 ปี 2564 อยู่ที่ 2.98% เพราะมีการคลายล็อกดาวน์มากขึ้น ซึ่งจะทำให้แนวโน้มการตั้งสำรองฯ จะลดลงได้อีกในไตรมาส 4 ปี 2564 ขณะที่ Debt relief ในไตรมาส 3 ปี 2564 เพิ่มขึ้นมาอยู่ที่ 8% จากไตรมาส 2 ปี 2564 ที่ 6% เป็นไปตามนโยบาย ธปท. ที่ให้ช่วยเหลือลูกหนี้มากขึ้น และจากผลกระทบโควิดรอบ 3 นั่นเอง
ขณะที่เงินปันผลจะยังเน้นการจ่ายในระดับสูงต่อไปอีก 1-2 ปี ข้างหน้า แม้ว่าจะเริ่มหันไปเติบโตด้านสินเชื่อก็ตาม เพราะมีอัตราเงินกองทุนที่สูงมากถึง 24.7% ขณะที่มีการส่ง stress test ให้ ธปท. คาดรู้ผลเรื่องนโยบายการจ่ายปันผลงวดปี 2564 ได้ในเดือน พ.ย. นี้
ส่วนประเด็นเรื่องหลักเกณฑ์การปล่อยสินเชื่อเช่าซื้อใหม่ที่กำลังจะ Hearing วันที่ 20 ต.ค.นี้ ทาง TISCO คาดว่าจะกระทบกับสินเชื่อรถมอเตอร์ไซค์มากกว่า เพราะปัจจุบันแทบไม่มีเงินดาวน์และคิดอัตราดอกเบี้ยมากกว่า 15% โดยTISCO คิด EIR ที่ 28% ซึ่งมีสัดส่วนสินเชื่อนี้เพียง 2% โดยหากเกิดขึ้นจริง คาดว่าจะกระทบต่อกำไรสุทธิในปี 2565 ค่อนข้างจำกัดราว 2%
ขณะที่คาดว่าแนวโน้มกำไรในไตรมาส 4 ปี 2564 จะมีโอกาสปรับตัวเพิ่มขึ้นจากงวดเดียวกันของปีก่อน และจากไตรมาสก่อนได้จากสำรองฯ ที่ลดลง และมีการคลายล็อกดาวน์ ซึ่งรายได้ค่าธรรมเนียมจะกลับมาฟื้นตัวได้
สำหรับผลการดำเนินงานไตรมาส 3 สิ้นสุดวันที่ 30 กันยายน 2564 บริษัทมีรายได้จากการดำเนินงานรวมลดลงเหลือ 4,177.70 ล้านบาท จากงวดเดียวกันของปีก่อน 4,695.80 ล้านบาท ส่งผลให้บริษัทมีกำไรลดลงเหลือ 1,560.45 ล้านบาท หรือ 1.95 บาทต่อหุ้น จากงวดเดียวกันของปีก่อนมีกำไร 1,611.53 ล้านบาท หรือ 2.01 บาทต่อหุ้น โดยเป็นผลจากรายได้ดอกเบี้ยลดลง เป็นผลมาจากการชะลอตัวของเงินให้สินเชื่อ ซึ่งส่วนใหญ่มาจากการชำระคืนหนี้ก่อนกำหนดของลูกหนี้ธุรกิจขนาดใหญ่รายหนึ่ง และการปล่อยสินเชื่อใหม่อย่างระมัดระวัง ในส่วนของค่าใช้จ่ายดอกเบี้ยมีจำนวน 551.14 ล้านบาท ลดลง 278.77 ล้านบาท หรือ 33.6%
นอกจากนี้รายได้ที่มิใช่ดอกเบี้ยลดลง จากการชะลอตัวของธุรกิจหลัก ซึ่งได้รับผลกระทบจากมาตรการการล็อกดาวน์ในหลายพื้นที่ สำหรับรายได้ค่าธรรมเนียมจากธุรกิจหลักลดลง สาเหตุหลักมาจากรายได้ค่าธรรมเนียมจากธุรกิจธนาคารพาณิชย์ที่ลดลง จากการชะลอตัวของรายได้ ค่าธรรมเนียมธุรกิจนายหน้าประกันภัย และรายได้ค่าธรรมเนียมที่เกี่ยวกับสินเชื่อ อีกทั้งบริษัทรับรู้ผลขาดทุนจากเครื่องมือทางการเงินที่วัดมูลค่ายุติธรรมผ่านงบกำไรขาดทุน เป็นไปตามมูลค่าเงินลงทุนที่ลดลงในภาวะที่ตลาดทุนทั่วโลกผันผวน
ขณะที่ผลการดำเนินงานงวด 9 เดือนแรก สิ้นสุดวันที่ 30 กันยายน 2564 บริษัทมีรายได้จากการดำเนินงานรวมขยับขึ้นมาอยู่ที่ 13,993.78 ล้านบาท จากงวดเดียวกันของปีก่อน 13,970.13 ล้านบาท ส่งผลให้บริษัทมีกำไรขยับขึ้นมาอยู่ที่ 4,990.13 ล้านบาท หรือ 6.23 บาทต่อหุ้น จากงวดเดียวกันของปีก่อนมีกำไร 4,427.01 ล้านบาท หรือ 5.53 บาทต่อหุ้น สาเหตุมาจากการเพิ่มขึ้นของรายได้ค่าธรรมเนียมจากธุรกิจตลาดทุน การรับรู้กำไรจากเงินลงทุน และ
สำรองผลขาดทุนด้านเครดิตที่คาดว่าจะเกิดขึ้นที่ลดลง
อย่างไรก็ดีทาง บล.เคทีบีเอสที คงประมาณการกำไรสุทธิปี 2564 เพิ่มขึ้น 12% จากงวดเดียวกันของปีก่อน จากการตั้งสำรองฯ ลดลง ขณะที่คาดไตรมาส 4 ปี 2564 กำไรจะโตได้ทั้งจากงวดเดียวกันของปีก่อน และจากไตรมาสก่อน กำไรสุทธิใน 9 เดือนแรกของปี 2564 คิดเป็น 74% ของประมาณการทั้งปี
ทั้งนี้ยังคงประมาณการกำไรสุทธิปี 2564 อยู่ที่ 6.76 พันล้านบาท เพิ่มขึ้น 12% จากงวดเดียวกันของปีก่อน จากการตั้งสำรองฯ ที่ลดลง อีกทั้ง TISCO จะไม่ตั้งสำรองฯ เพิ่มขึ้นอีกจำนวนมาก หากสมมติฐานการเติบโตของ GDP ในปี 2564 ไม่ต่ำกว่า 0%
ดังนั้นปรับราคาเป้าหมายไปปี 2565 ได้ที่ 110.00 บาท แนะนำ “ซื้อ”
….
ผู้ถือหุ้นรายใหญ่
รายชื่อกรรมการ